MACO คาดอุตฯสื่อโฆษณา Q4/58 ฟื้นเล็กน้อย เหตุลูกค้าใช้กระตุ้นกำลังซื้อ
MACO คาดอุตฯสื่อโฆษณา Q4/58 ฟื้นเล็กน้อย เหตุลูกค้าใช้กระตุ้นกำลังซื้อ
27 ต.ค. 2558

นายนพดล ตัณศลารักษ์ ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า ภาพรวมอุตสาหกรรมสื่อโฆษณาในไตรมาสสุดท้ายของปีนี้ คาดฟื้นตัวดีขึ้นเล็กน้อย เนื่องจากลูกค้าจะเลือกใช้สื่อโฆษณาเพื่อสร้างการรับรู้ให้แก่ผู้บริโภคเพื่อกระตุ้นการซื้อสินค้าในช่วงปลายปี ขณะเดียวกันบริษัทยังมีแผนขยายพื้นที่สื่อโฆษณาเพิ่มเติมต่อเนื่อง ด้านผลการดำเนินงานไตรมาส 3/58 กำไรสุทธิเพิ่มขึ้น 74% จากช่วงเดียวกันของปีก่อน สวนทางภาพรวมอุตสาหกรรมที่ทรงตัว
บริษัทมีแผนขยายพื้นที่สื่อโฆษณาเพิ่มเติมอย่างต่อเนื่อง โดยมีเป้าหมายภายในสิ้นปีนี้จะมีพื้นที่สื่อโฆษณาเพิ่มขึ้นเป็น 100,000 ตารางเมตร จาก ณ สิ้นเดือนกันยายนมีพื้นที่สื่อโฆษณาแล้วกว่า 90,000 ตารางเมตร นอกจากนี้ บริษัทยังเตรียมจัดกิจกรรมแคมเปญการตลาดเพื่อกระตุ้นการซื้อสื่อโฆษณาเพิ่ม ซึ่งคาดว่าจะช่วยผลักดันยอดการใช้พื้นที่สื่อโฆษณาของ MACO ในไตรมาสสุดท้ายได้เป็นอย่างดี
สำหรับในไตรมาส 3/58 บริษัทมีกำไรสุทธิ 44.15 ล้านบาท เพิ่มขึ้น 74% เมื่อเทียบกับช่วงเดียวกันของปีก่อน และมีรายได้รวม 172.20 ล้านบาท เพิ่มขึ้น 20% เมื่อเทียบกับงวดเดียวกันของปีที่ผ่านมา เป็นผลจากกลุ่มลูกค้าให้ความสนใจซื้อสื่อโฆษณาบิลบอร์ดของ MACO เพิ่มขึ้นอย่างต่อเนื่อง ประกอบกับสื่อโฆษณาประเภทดังกล่าวนั้นไม่มีต้นทุนในด้านการดำเนินงานเพิ่มเติมมากนัก   ทำให้บริษัทสามารถบริหารจัดการได้อย่างมีประสิทธิภาพ เพื่อผลักดันอัตราการทำกำไรให้เติบโตได้อย่างโดดเด่น
ขณะเดียวกันบมจ.วี จี ไอ โกลบอล มีเดีย (VGI) ซึ่งเป็นพันธมิตรทางธุรกิจของบริษัทในการเป็นตัวแทนขายสื่อโฆษณาบนถนน (Street Furniture) และสื่อบริเวณขนส่งและยานพาหนะ (Transit) ที่ช่วยสร้างความมั่นคงด้านรายได้ให้แน่นอน ทำให้บริษัทมีผลการดำเนินงานในไตรมาส 3/58 เติบโตได้อย่างแข็งแกร่ง
ส่วนรายได้รวมและกำไรสุทธิในช่วง 9 เดือนแรกของปีนี้ บริษัทมีกำไรสุทธิ 129.41 ล้านบาท เพิ่มขึ้น 30% เมื่อเทียบกับช่วงเดียวกันของปีก่อนและมีรายได้รวม 512.37 ล้านบาท เพิ่มขึ้น 11% เมื่อเทียบกับช่วงเดียวกันของปีที่ผ่านมา
 
               